Document ID: 32008R0976

ΚΑΝΟΝΙΣΜΌΣ (ΕΚ) αριθ. 976/2008 ΤΗΣ ΕΠΙΤΡΟΠΉΣ
της 6ης Οκτωβρίου 2008
για τροποποίηση των κανονισμών (ΕΚ) αριθ. 2430/1999, (ΕΚ) αριθ. 418/2001 και (ΕΚ) αριθ. 162/2003 όσον αφορά τους όρους έγκρισης της πρόσθετης ύλης ζωοτροφών «Clinacox», η οποία ανήκει στην ομάδα των κοκκιδιοστατικών και άλλων φαρμακευτικών ουσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Για την πρόσθετη ύλη δικλαζουρίλη (Clinacox 0,5 % Premix), η οποία ανήκει στην ομάδα των κοκκιδιοστατικών και άλλων φαρμακευτικών ουσιών, χορηγήθηκε έγκριση υπό ορισμένους όρους σύμφωνα με την οδηγία 70/524/ΕΟΚ του Συμβουλίου (2). Με τους κανονισμούς της Επιτροπής (ΕΚ) αριθ. 2430/1999 (3), (ΕΚ) αριθ. 418/2001 (4) και (ΕΚ) αριθ. 162/2003 (5) χορηγήθηκε για την εν λόγω πρόσθετη ύλη δεκαετής έγκριση για χρήση στα κοτόπουλα προς πάχυνση, στις γαλοπούλες προς πάχυνση και στα κοτόπουλα ωοτοκίας αντίστοιχα, συνδέοντας την έγκριση με τον αρμόδιο για την κυκλοφορία της εν λόγω πρόσθετης ύλης στην αγορά. Η εν λόγω πρόσθετη ύλη κοινοποιήθηκε ως υπάρχον προϊόν βάσει του άρθρου 10 του κανονισμού (ΕΚ) αριθ. 1831/2003. Δεδομένου ότι υποβλήθηκαν όλες οι πληροφορίες που απαιτούνται σύμφωνα με τη διάταξη αυτή, η εν λόγω πρόσθετη ουσία καταχωρίστηκε στο κοινοτικό μητρώο των πρόσθετων υλών ζωοτροφών.
(2)
Ο κανονισμός (ΕΚ) αριθ. 1831/2003 προβλέπει τη δυνατότητα τροποποίησης της έγκρισης μιας πρόσθετης ύλης με σχετική αίτηση του κατόχου της έγκρισης και γνωμοδότηση της Ευρωπαϊκής Αρχής για την Ασφάλεια των Τροφίμων (η «Αρχή»). Ο κάτοχος της έγκρισης της πρόσθετης ύλης δικλαζουρίλη (Clinacox 0,5 % Premix) υπέβαλε αίτηση για την αλλαγή των όρων της έγκρισης με την εισαγωγή ανώτατου ορίου καταλοίπων (ΑΟΚ), σύμφωνα με την αξιολόγηση της Αρχής. Παράλληλα, παρείχε τα απαιτούμενα στοιχεία προς υποστήριξη της εν λόγω αίτησης.
(3)
Με τη γνώμη που εξέδωσε στις 16 Απριλίου 2008 (6) η Αρχή κατέληξε στο συμπέρασμα ότι δεν απαιτούνται ΑΟΚ για τα κοτόπουλα και τις γαλοπούλες προς πάχυνση. Ωστόσο, πρότεινε τιμές σε περίπτωση που τα ΑΟΚ κριθούν απαραίτητα. Λόγω του γεγονότος ότι τα κοτόπουλα ωοτοκίας ενδέχεται να εισέλθουν στην τροφική αλυσίδα, όχι ξεχωριστά από τα υπόλοιπα κοτόπουλα, πρέπει να εξεταστεί η δυνατότητα για την πρόβλεψη ΑΟΚ και για την εν λόγω κατηγορία ζώων. Επίσης, θεωρείται ότι η θέσπιση περιόδου αναμονής μηδέν ημερών δεν θα έθετε σε κίνδυνο την ασφάλεια των καταναλωτών.
(4)
Με σκοπό την εξασφάλιση υψηλού επιπέδου ασφάλειας για τους καταναλωτές και την αναβάθμιση των ελέγχων της ορθής χρήσης της δικλαζουρίλης, ενδείκνυται η θέσπιση ΑΟΚ σύμφωνα με την πρόταση της Αρχής. Λόγω του γεγονότος ότι δεν υφίστανται διαφορές φυσιολογίας ανάμεσα στα κοτόπουλα προς πάχυνση και στα κοτόπουλα ωοτοκίας, κρίνεται σκόπιμη η θέσπιση των ίδιων ΑΟΚ και για τη δεύτερη κατηγορία.
(5)
Ως εκ τούτου, πρέπει να τροποποιηθούν ανάλογα οι κανονισμοί (ΕΚ) αριθ. 2430/1999, (ΕΚ) αριθ. 418/2001 και (ΕΚ) αριθ. 162/2003.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα Ι του κανονισμού (ΕΟΚ) αριθ. 2430/1999, η καταχώριση E 771 αντικαθίσταται από το κείμενο του παραρτήματος Ι του παρόντος κανονισμού.
Άρθρο 2
Το παράρτημα III του κανονισμού (ΕΚ) αριθ. 418/2001 αντικαθίσταται από το κείμενο του παραρτήματος II του παρόντος κανονισμού.
Άρθρο 3
Το παράρτημα του κανονισμού (ΕΚ) αριθ. 162/2003 αντικαθίσταται από το κείμενο του παραρτήματος ΙΙΙ του παρόντος κανονισμού.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Οκτωβρίου 2008.

Labels: 0
3
17
6